Sydney McLaughlin

Sydney Michelle McLaughlin (født 7. august 1999) er en amerikansk friidrettsutøver som konkurrerer i hekkeløp.
Hun representerte USA under Sommer-OL 2016 i Rio de Janeiro, der hun ble utslått i semifinalen på 400 meter hekk.Hun satte verdensrekord på 400 meter hekk med 51,90 under den amerikanske OL-uttakingen i Eugene 27. juni 2021.Sydney McLaughlin satte verdensrekord (51,46) og vant gull på 400 meter hekk under Sommer-OL 2020 i Tokyo. Hun vant også gull som del av stafettlaget på 4 × 400 meter.


== Idrettskarriere ==


=== Tidlig karriere ===
McLaughlin deltok i Junior-USA-mesterskapet i friidrett 2014 (U20), og kom der på andreplass på 400 meter hekk, bak Shamier Little. Hun løp der på 55,63 sekunder, cirka en måned før hun fylte 15 år. Tiden var bestenotering i verden i 14-årsklassen. Hun var for ung til å delta i U20-VM i 2014, men tiden hennes var 3 hundredeler enn vinnertiden under U20-VM. Samme år satte hun også bestenotering i verden, i 14-årsklassen, på 100 meter hekk med seniorhøyde, med 13,34 sekunder.Hun vant 400 meter hekk under USAs World Youth Trials i 2015, med 55,28 sekunder, og ble dermed tatt ut til U18-VM i friidrett 2015. Der vant hun 400 meter hekk, med ny mesterskapsrekord på 55,94 sekunder.


=== 2016 ===
Hun vant 400 meter og 4 x 400 meter hekk under det nasjonale mesterskapet innendørs på high school-nivå, National Scholastic Indoor Championships, og hun vant også 400 meter hekk under det tilsvarende stevnet utendørs, New Balance Nationals Outdoor. Hun vant 400 meter hekk under Junior-USA-mesterskapet i friidrett 2016, og under USA-mesterskapet i friidrett 2016 (2016 United States Olympic Trials) kom hun på tredjeplass på 400 meter hekk med ny personlig rekord på 54,15 sekunder. Tiden var også U18-bestenotering i verden og U20-verdensrekord. Hun ble tatt ut til å delta i Sommer-OL 2016, men ble der slått ut i semifinalen på 400 meter hekk, der hun løp på 56,22.


=== 2017 ===
Som i 2016 vant hun 400 meter under National Scholastic Indoor Championships, med ny personlig rekord og mesterskapsrekord på 51,61 sekunder. Hun vant også 400 meter hekk under New Balance Nationals Outdoor, med ny mesterskapsrekord på 54,22 sekunder. Under USA-mesterskapet i friidrett 2017 kom hun på sjetteplass på 400 meter hekk. Hun satte der ny personlig rekord og U20-verdensrekord på 53,82 sekunder.


=== 2018 ===
Hun vant 400 meter under Southeastern Conference Indoor Track & Field Championships, med ny personlig rekord og mesterskapsrekord på 50,52 sekunder. Under NCAA-mesterskapet i friidrett innendørs ble hun nummer to på 400 meter, bak Kendall Ellis, og tiden hennes på 50,36 var personlig rekord og U20-verdensrekord. Hun kom på fjerdeplass på 200 meter, og laget hennes kom på fjerdeplass på 4 x 400 meter stafett. Hun forbedret sin personlige rekord på 400 meter innendørs med over 1,8 sekunder, til 50,07 sekunder, da hun vant denne distansen under Florida Relays i mars. 
Utendørs vant hun 400 meter hekk under Southeastern Conference Outdoor Track & Field Championships, og hun vant samme distanse under NCAA-mesterskapet i friidrett.


=== 2019 ===
McLaughlin deltok i Diamond League for første gang i 2019. Der vant hun to av stevnene, Bislett Games i Oslo og Herculis i Monaco, og ble kvalifisert til Diamond League-finalen som var Weltklasse Zürich. Der vant hun 400 meter hekk, og vant med det Diamond League 2019. Hun ble nummer to på 400 meter hekk under USA-mesterskapet i friidrett 2019, og hun deltok i VM i friidrett 2019, der hun fikk sølv på 400 meter hekk, bak sin lagvenninne Dalilah Muhammad som satte ny verdensrekord på denne distanse. McLaughlin satte personlig rekord i VM-finalen med 52,23 sekunder. I tillegg deltok hun på USAs stafettlag som vant 4 x 400 meter stafett.


=== 2020 ===
McLaughlin konkurrerte ikke i 2020.


=== 2021 ===
Hun vant 400 meter hekk under United States Olympic Trials 2020, som ble arrangert i juni 2021, og ble med det tatt ut til å delta i Sommer-OL 2020 i juli-august 2021. Det fikk hun to OL-gull; hun vant 400 meter hekk individuelt, og USA vant 4 x 400 meter stafett med McLaughlin på laget. På 400 meter hekk under OL satte hun verdensrekord og olympisk rekord i finalen, med 51,46 sekunder.


=== 2022 ===
Den 25. juni 2022 vant hun 400 meter hekk under USA-mesterskapet i friidrett 2022, med ny verdensrekord på 51,41 sekunder.


== Referanser ==


== Eksterne lenker ==
(de) Sydney McLaughlin – Munzinger Sportsarchiv 
(en) Sydney McLaughlin – Olympics.com 
(en) Sydney McLaughlin – Olympic.org 
(en) Sydney McLaughlin – Olympedia 
(en) Sydney McLaughlin – Sports-Reference (OL-resultater – arkivert) 
(en) Sydney McLaughlin – USAs olympiske komité 
(en) Sydney McLaughlin – World Athletics 
(en) Sydney McLaughlin – Track and Field Statistics